E je programade par domenie ai 2 di Otubar la manifestazion De Gusto, fiere dal artesanât alimentâr dal teritori, inmaneade de associazion "Sei di Monfalcone se...", cu la colaborazion di Confartesanât, contribût de Cjamare di Cumierç di Gurize e de Bancje di Credit Cooperatîf di Starançan e Vilès. Pe ocasion, oltri a presentâ al public i prodots di cjamp tipics dal teritori, e vignarà ativade une racuelte di fonts pe A.B.C., Associazion pai fruts Chirurgjics dal Burlo Onlus di Triest. Tacant des dîs di buinore, li de Tignude di Blasig di Roncjis di Monfalcon (vie Rome 63) a vignaran vierts al public i barachins, il cjanton pai fruts, il pont informazions e lis mostris a teme. Jenfri lis ativitâts par grancj e piçui: vetrinis didatichis su la mîl, i foncs e la ue, garis sensoriâls, visitis vuidadis ae cantine di produzion e laboratoris dedicâts. A misdì al vierzarà il chiosc dal mangjâ e bevi, e daspò a lis trê e vignarà fate la dimostrazion dal grup folk Associazion grup Costums Bisiacs, a lis cuatri la premiazion dal concors "Chef in biaisacheria" e, par finî, a lis cinc e mieze cun la estrazion de lotarie.
fur_Latn